b'\n_START_ARTICLE_\nAarne Karjalainen\n_START_PARAGRAPH_\nAarne Karjalainen (5. toukokuuta 1898 Kirvu \xe2\x80\x93 3. toukokuuta 1965 Helsinki) oli suomalainen graafikko, joka suunnitteli postimerkkej\xc3\xa4 ja seteleit\xc3\xa4._NEWLINE_Karjalainen opiskeli Viipurin taiteenyst\xc3\xa4v\xc3\xa4in piirustuskoulussa ja sitten vuosina 1921\xe2\x80\x931922 Suomen Taideyhdistyksen piirustuskoulussa k\xc3\xa4ytt\xc3\xb6grafiikan opintosuunnalla. H\xc3\xa4n ty\xc3\xb6skenteli vuosina 1921\xe2\x80\x931929 Tilgmann Oy:n ja 1929\xe2\x80\x931934 Reklaamitoimiston palveluksessa ja sitten Suomen Pankin setelipainossa vuosina 1934\xe2\x80\x931963 aluksi arvopaperitaiteilijana ja viimeksi piirustusosaston esimiehen\xc3\xa4. Karjalainen piirsi 36 postimerkki\xc3\xa4 sek\xc3\xa4 suunnitteli ja piirsi vuosina 1939 ja 1945 5000 markan setelin.'